דב אלבוים

דב אלבוים (נולד ב-21 בדצמבר 1970) הוא סופר, עורך, עיתונאי, מנחה טלוויזיה ומרצה לפילוסופיה יהודית. אלבוים נולד וגדל בירושלים בבית חרדי כתשיעי מבין תשעה ילדים לאריה אלבוים, זגג יליד פולין, איש "העלייה החמישית", ולציפורה לבית בלוי, אחייניתם של מנהיג ומייסד נטורי קרתא הרב עמרם בלוי, ושל אחד ממנהיגי אגודת ישראל ומנהיג העדה החרדית בירושלים הרב משה בלוי מצד אביה, ונינת הרב הראשון של העדה החרדית בירושלים יוסף חיים זוננפלד מצד אימה. למד בישיבת איתרי לצעירים ובישיבת חברון. בנעוריו, עזב את החברה החרדית והשלים את לימודיו בתיכון רנה קסין בירושלים. שירת בצה"ל ככתב צבאי וכעורך בעיתון "במחנה". הוא בוגר התוכנית הבין-תחומית לתלמידים מצטיינים ע"ש עדי לאוטמן באוניברסיטת תל אביב, ובעל תואר מוסמך במדור קבלה וחסידות בחוג לפילוסופיה יהודית באוניברסיטת תל אביב. פרסם מספר מחקרים בכתבי עת בינלאומיים. אלבוים יוצר באפיקים שונים של התרבות הישראלית. הוא סופר, מנחה תוכניות טלוויזיה (בהן "חוצה ישראל" ו"מקבלים שבת"), מוציא לאור ועוסק במחקר. בשנת 2006 מונה לתפקיד עורך ראשי בהוצאת ידיעות אחרונות. בהוצאה זו ערך את סדרת הדגל של ההוצאה לשנת ה-60 למדינת ישראל, סדרת "עם הספר". כמו כן הוציא לאור וערך באופן אישי את כתביהם של מרטין בובר, גרשם שלום ועוד. לאחר מכן עזב את משרתו כדי להקדיש את זמנו ליצירתו הספרותית. כיום מוציא אלבוים ספרים לאור בהוצאת בית שבבעלותו בשיתוף הוצאת ידיעות ספרים. בהוצאתו הוא עורך ומוציא לאור ספרים בתחומי היהדות כגון עלמא די מאת ארי אלון ויהדות רדיקלית מאת אברהם יצחק (ארט) גרין. מלמד ב"מרכז בינה" של התנועה הקיבוצית בסמינר אפעל, בו הוא מקיים שיעורי קבלה וחסידות, מוביל את מרכז הגות ויצירה ואת יצירת התלמוד הישראלי - מסכת העצמאות. בשנת 2006 הקים עם שותפיו למרכז בינ"ה את "הישיבה החילונית" הממוקמת בדרום תל אביב. בישיבה זו לומדים צעירים וצעירות חילוניים במתכונת של ישיבה, מתוך שאיפה לבקיאות בספרות התורנית, ללא שיוך לאורח חיים הלכתי או אחר. משנת 2010 הוא עמית מחקר במכון הרטמן בירושלים. בעבר הרצה באוניברסיטת תל אביב, באוניברסיטה הפתוחה, במכללת עלמא, ושימש מרצה מן-החוץ בחוג לספרות של אוניברסיטת בן-גוריון בנגב. הוא חתן פרס ליבהבר לשנת 2012, אותו מעניק מכון שכטר למדעי היהדות. הפרס הוענק לו עבור תרומה משמעותית להשגת סובלנות דתית ופתיחות תרבותית בישראל. אלבוים נשוי לכרמית, בתו של איש השב"כ לשעבר רפי מלכא, ולהם ארבע בנות. הוא ומשפחתו מתגוררים בכוכב יאיר. קודם לכן היה נשוי לסופרת דורית רביניאן. הטלוויזיה מספקת לאלבוים לאורך השנים כלי חשוב להעברת תפיסת עולמו הייחודית. כבר בשנת 1997 כתב תסריט לפינת הטלוויזיה השבועית "פרשת השבוע", עבור גיל קופטש בערוץ הראשון. שנתיים מאוחר יותר כתב את "זכותא"- הדרמה הוקרנה במסגרת תחרות וולג'ין בפסטיבל הקולנוע ירושלים, ושודרה פעמים רבות במסגרת שידורי הזכיינית רשת בערוץ 2. על תסריט זה זכה בפרס הראשון של המועצה לתרבות ואמנות של משרד החינוך. בין השנים 2001–2005 הנחה יותר מ-700 תוכניות של "חוצה ישראל". תוכנית ראיונות, שהופקה על ידי הטלוויזיה החינוכית לשידור בערוץ 2. התוכנית זכתה בפרס האקדמיה הישראלית לקולנוע וטלוויזיה כתוכנית האירוח הטובה ביותר לשנת 2004. בשנת 2004 הנחה את התוכנית "ערוגות הבושם" בערוץ התכלת העוסקת בספר שיר השירים. בשנת 2005 ערך והגיש את הסדרה התיעודית "עושים דרך" בערוץ 2, העוסקת במדענים שזכו בפרס ישראל בשנים האחרונות. משנת 2007–2017 הנחה את תוכנית הראיונות השבועית "מקבלים שבת" בערוץ הראשון שהפכה ל"בין השמשות" ב-2018. התוכנית ירדה משידור בדצמבר 2020. 1997 - "זמן אלול", רומן בהוצאת עם עובד (הספרייה לעם), עם אלמנטים אוטוביוגרפיים סמויים, המספר על חודש של ייסורי גוף ונפש בחייו של נער ישיבה חרדי מתבגר. בספר זה מתאר אלבוים את עולם הישיבות החרדיות בירושלים של שנות השבעים והשמונים בשפה ייחודית הנגזרת מן העגה החרדית ומן המקורות היהודיים. ספר זה הוכתר בביקורות מהללות ופרץ לאלבוים את דרכו הספרותית בחברה הישראלית. 2001 - "חיי עם האבות", רומן בהוצאת עם עובד (הספרייה לעם), בספר זה יצא אלבוים למסע ארוך שבו גיבור הספר פוגש את שלושת האבות: אברהם, יצחק ויעקב. במהלך השנים, הם מתוודים לפניו על סודותיהם, מלווים אותו בחיי היום-יום ומצליחים לשנות את מסלול חייו. ספר זה נחשב לפריצת דרך בספרות הישראלית, שכן הוא משלב פנטסיה על ישראל בת ימינו וביקורת חדשנית על האופן שבו פורשו סיפורי האבות על ידי הפרשנות המסורתית וחקר המקרא. על ספר זה זכה בפרס נשיא המדינה לספרות לשנת 2002. 2006- "האריה הרעמתן והג'ירפה גם", ספר ילדים בהוצאת עם עובד, ספר ילדים הומוריסטי עם אלמנטים אוטוביוגרפיים סמויים המספר על מערכת היחסים בין הג'ירפה לאריה, לאחר שהוא גילח את רעמתו. סיפור על שינויים והשתנויות, ידידות אמת וזהות אישית. (הספר בקטלוג ULI) 2007 – "מסע בחלל הפנוי", רומן אוטוביוגרפי בהוצאת עם עובד (סדרת ארון הספרים היהודי בעריכת פרופ' אברהם שפירא), בו חושף אלבוים שנה בחייו בה הוא בדק את אמונתו ודרכיו בתוך עולם המסורת היהודית, ובו הוא מעלה תובנות חדשות על אורחות חייו כילד וכנער חרדי וכאדם חילוני בהווה. הספר תורגם לאנגלית ב-2009: "Into the Fullness of the Void: A Spiritual Autobiography", בהוצאת Jewish Lights. 2008 - זאביק התמנון והסוסון אפרים, ספר ילדים בהוצאת עם עובד. 2012 - ינוקא באי הנשרים, ספר ילדים בהוצאת עם עובד. ראשיתו בסיפור ״מעשה בשבעה קבצנים״ מאת הרבי נחמן מברסלב. 2017 - לא סתם אנטילופה, ספר ילדים בהוצאת עם עובד. אתר האינטרנט הרשמי של דב אלבוים בית המדרש של דב אלבוים "יהדות של חירות" דב אלבוים, במיזם "אישים" לתיעוד היצירה הישראלית דב אלבוים, דף שער בספרייה הלאומית דב אלבוים, בלקסיקון הספרות העברית החדשה דב אלבוים, ב"לקסיקון הקשרים לספרות ישראלית" הספרים של דב אלבוים, באתר "סימניה" מידע על דב אלבוים בקטלוג הספרייה הלאומית דב אלבוים, במיזם "סופרים קוראים" של המרכז לספריות וספרות בישראל דב אלבוים ועזרא ברום, ‏"מדוע הושמטה הדמוקרטיה ממגילת העצמאות?", השילוח, 6, ספטמבר 2017 שלמה קוק, "הדבר היחידי שיפה בהתנחלויות זה הנוף", באתר nrg‏, 12 באפריל 2005 חמש תחנות התרבות של דב אלבוים, באתר nrg‏, 13 בינואר 2005 מוריה זלצר-וולשטיין, דב אלבוים: אלוהים הציל אותי מהעולם החרדי, באתר ynet, 24 במאי 2007 אריק גלסנר, על "מסע בחלל הפנוי", מעריב, 2008 רותה קופפר, נסיך מצרים, באתר הארץ, 28 באפריל 2006 דרור אידר, הקאמבק של אלוהים, באתר הארץ, 16 ביולי 2007 חגי דגן ותמר שטרנפלד, בזרוע נטויה, באתר הארץ, 16 בדצמבר 2008 ורד לי, דב אלבוים סופר ומרצה להגות יהודית, צור יגאל, באתר הארץ, 6 באוקטובר 2008 רונית מזרחי, מושיק לין, בגובה העיניים עם דב אלבוים, באתר nrg‏, 13 בנובמבר 2009 טל בשן, "תשמע, אברהם אבינו, המצב ככה ככה, אני לא יודע מה לעשות", באתר nrg‏, 23 בפברואר 2001 תמר רותם, דב אלבוים ממשיך להעמיק בין קודש לחול, באתר הארץ, 12 באפריל 2012 איתי שטרן, דב אלבוים: "העגלה החילונית לא ריקה, אבל בקומות התחתונות יש חוסר", באתר הארץ, 2 בנובמבר 2017 בני דיין, רשמים מקריאת ספרו של דב אלבוים: מסע בחלל הפנוי, 2018 דב אלבוים, באתר המכון לתרגום ספרות עברית (באנגלית) בת' כסלו, ‘Ex-Frum’ vs. ‘Datlash:’ Two Very Different Literary Genres, מגזין The Scroll, פברואר 24, 2014 (באנגלית) בארי דאוויס, Filling the Void, מגזין Jpost, ינואר 24, 2014 דב אלבוים (עורך), תלמוד ישראלי- מסכת עצמאות על הפסקה השביעית של מגילת העצמאות, הוצאת בינ"ה, מאי, 2015 מרב יודילוביץ', דב אלבוים פורש מתפקידו בהוצאת ידיעות אחרונות, באתר ynet, 15 באוגוסט 2007 פרס להשגת סובלנות דתית לאוז ואלבוים, באתר הבמה, 10 בינואר 2013 טל בשן, "תשמע, אברהם אבינו, המצב ככה ככה, אני לא יודע מה לעשות", באתר nrg‏, 23 בפברואר 2001 תמר רותם, דב אלבוים ממשיך להעמיק בין קודש לחול, באתר הארץ, 12 באפריל 2012 מוניטין, באתר גלובס, 24 ביוני 2004 ענת באלינט, תוכנית על שיר השירים, באתר הארץ, 24 במרץ 2004 רוגל אלפר, ראיונות לטרנזיסטור, באתר הארץ, 28 במרץ 2004 אורן פרסיקו, ‏האטום הידידותי, באתר גלובס, 9 בינואר 2005 תכניתו של דב אלבוים יורדת מהאוויר: "נגרם פה עוול ציבורי", באתר וואלה, 16 בדצמבר 2020